
ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA NA TEMU: ,,PREDSTAVLjANjE  PREDLOGA ZAKONA  O IZMENAMA I DOPUNAMA ZAKONA O FINANSIRANjU POLITIČKIH AKTIVNOSTI” ODRŽANOG 1. JULA 2026. GODINE U NIŠU


	Odbor za finansije, republički budžet i kontrolu trošenja javnih sredstava je, na osnovu odluke donete na 52. sednici, održane 25. juna 2026. godine, dana 1. jula 2026. godine, održao javno slušanje na temu „Predstavljanje Predloga zakona o izmenama i dopunama Zakona o finansiranju političkih aktivnosti“, koji je 24. juna 2026. godine podneo narodni poslanik Miroslav Petrašinović. Javnim slušanjem predsedavao je Nikola Radosavljević, član Odbora za finansije, republički budžet i kontrolu trošenja javnih sredstava.
	Javnom slušanju su prisustvovali član i zamenik člana Odbora za finansije, republički budžet i kontrolu trošenja javnih sredstava Svetlana Milijić i Jasmina Palurović. Javnom slušanju prisustvovali su i narodni poslanici: Miroslav Petrašinović, Nataša Mihajlović, Miljana Milojević, Vesna Stanković i Hadži Milorad Stošić.
	Učesnici javnog slušanja bili su i: Darko Nikolić, predsednik Skupštine Grada Niša, Vladica Maričić zamenik predsednika Skupštine Grada Niša, Branislav Stojković i Ivan Jovanović odbornici u Skupštini Grada Niša, Ljubiša Nikolić i Svetozar Aleksov članovi Veća Grada Niša, Jelena Ljubojević i Nevena Mitrović, predstavnici Agencije za sprečavanje korupcije, Ela Ki Simić, predstavnik Ministarstva finansija i Lidija  Peruničić iz Kabineta gradonačelnika Niša.
	Na početku javnog slušanja predsedavajući, član Odbora Nikola Radosavljević istakao je da je svrha današnjeg javnog slušanja da se razmotre zakonska rešenja i u argumentovanom dijalogu razmene mišljenja i saslušaju predlozi i sugestuije svih zainteresovanih učesnika, sa ciljem da se doprinese donošenju kvalitetnog zakonskog okvira koji će unaprediti transparentnost finansiranja političkih aktivnosti, ojačati poverenje građana u izborni proces i omogućiti doslednu primenu najviših standarda odgovornosti i zakonitosti.
	Predlagač zakona, narodni poslanik Miroslav Petrašinović predstavio je Predlog zakona o izmenama i dopunama Zakona o finansiranju političkih aktivnosti, ističući da su predložene izmene rezultat kontinuirane saradnje sa Misijom OEBS/ODIHR i da predstavljaju nastavak aktivnosti na unapređenju izbornog zakonodavstva Republike Srbije u skladu sa preporukama te organizacije. Podsetio je da su prethodno usvojene izmene više izbornih zakona, te da se ovim predlogom nastavlja proces implementacije preostalih preporuka ODIHR-a u cilju unapređenja izbornih uslova, jačanja transparentnosti i poverenja građana u izborni proces.
	On je naveo da je tokom pripreme Predloga zakona ostvarena intenzivna komunikacija sa ODIHR-om, kao i da su nacrti zakona koji su prethodili ovom predlogu dostavljeni svim parlamentarnim poslaničkim grupama, Komisiji za unapređenje izbornog procesa, predstavnicima Evropske unije i drugim relevantnim institucijama i organizacijama, kako bi svojim komentarima i sugestijama doprineli konačnom tekstu zakona.  
	Istakao je da Predlog zakona adresira osam preporuka ODIHR-a koje se odnose na smanjenje dozvoljenih iznosa donacija fizičkih i pravnih lica političkim subjektima, jačanje nadzornih i kontrolnih ovlašćenja Agencije za sprečavanje korupcije, uvođenje stepenovanog sistema sankcija za povrede zakona, preciznije uređenje učešća i finansiranja kampanja koje sprovode treća lica, ograničenje troškova izborne kampanje i mere za sprečavanje zloupotrebe javnih resursa, pokretanje postupaka pred Agencijom po službenoj dužnosti i po prijavi uz kraće rokove za postupanje, obezbeđivanje jednakih uslova za korišćenje javnih prostora i javnih resursa svim političkim subjektima, kao i ukidanje obaveze polaganja jemstva za političke subjekte koji nemaju predstavnike u predstavničkim telima radi ostvarivanja prava na sredstva iz javnih izvora.
U nastavku je detaljnije obrazložio pojedina predložena zakonska rešenja, kao što su: kraći rokovi za otplatu kredita i zajmova političkih subjekata, jasno razdvajanje sredstava namenjenih redovnom finansiranju i finansiranju izborne kampanje, kao i stroža pravila u pogledu raspolaganja tim sredstvima. Posebno je istakao da se preciznije uređuje korišćenje javnih dobara i usluga, uz obavezu nadležnih organa da o zahtevima političkih subjekata odlučuju u zakonom propisanim rokovima i svoje odluke javno objavljuju. 
Naglasio je da se predloženim izmenama smanjuju maksimalni iznosi donacija koje fizička i pravna lica mogu da uplate političkim subjektima, uvode dodatne mere za sprečavanje zloupotreba putem povezanih pravnih lica, kao i nova pravila koja se odnose na finansiranje izbornih kampanja, raspodelu sredstava iz javnih izvora, dostavljanje preliminarnih izveštaja o troškovima izborne kampanje i propisivanje limita troškova izbornih kampanja.
Predlagač zakona u svom izlaganju posebno se osvrnuo na novine koje se odnose na učešće trećih lica u izbornoj kampanji, navodeći da se precizno definišu uslovi pod kojima ona mogu sprovoditi kampanju, obaveza vođenja posebnog računa, ograničenje visine sredstava koja mogu koristiti, kao i obaveza dostavljanja finansijskih izveštaja Agenciji za sprečavanje korupcije. Takođe je ukazao da se jačaju nadležnosti Agencije za sprečavanje korupcije kroz proširenje kontrolnih ovlašćenja, mogućnost uvida u bankarske izvode i knjigovodstvenu dokumentaciju, elektronsko podnošenje finansijskih izveštaja, skraćivanje rokova za postupanje Agencije i Upravnog suda, kao i preciznije uređenje postupka utvrđivanja povreda zakona, izricanja mera i pokretanja prekršajnih i krivičnih postupaka.
Zaključio je da je osnovni cilj predloženih izmena povećanje transparentnosti finansiranja političkih aktivnosti, jačanje kontrolnih mehanizama, sprečavanje zloupotreba, obezbeđivanje ravnopravnih uslova za sve učesnike izbornog procesa i dalje usklađivanje domaćeg zakonodavstva sa preporukama ODIHR-a i međunarodnim standardima. Na kraju je pozvao sve učesnike javnog slušanja da svojim predlozima, primedbama i sugestijama doprinesu donošenju što kvalitetnijeg zakonskog rešenja. 
	U diskusiji koja je usledila učestvovali su Nikola Radosavljević, Ivan Jovanović i Miroslav Petrašinović.					
	Javno slušanje je zaključio predsedavajući Nikola Radosavljević, koji se tom prilikom zahvalio svim učesnicima javnog slušanja i istakao da će se donošenjem ovog zakona dodatno unaprediti transparentnost, odgovornost i poverenje u finansiranje političkih aktivnosti na dobrobit svih građana Republike Srbije. 
	Sastavni deo Informacije čine stenografske beleške, sačinjene na osnovu tonskog snimka javnog slušanja.
 



